Läti president Valdis Zatlers teeb täna õhtul Läti televisioonis erakorralise pöördumise, kus ta räägib poliitilisest olukorrast Lätis, poliitikavaatlejate hinnangul teeb president ettepaneku saata parlament laiali. Läti Seim tekitas nimelt neljapäeval avalikkuse ees skandaali, kui ei andnud luba otsida läbi parlamenti kuuluva erakonnaühenduse Hea Läti Eest liidri Ainārs Šlesersi elukoht. Korruptsioonitõrjebüroo  töötajad alustasid kolmapäeval läbiotsimisi mitmes kohas, sealhulgas Riia vabasadamas, kus nad otsivad kuuldavasti Ventspilsi linnapea Aivars Lembergsi ning seimisaadikute Andris Šķēle ja Ainārs Šlesersiga seotud dokumente. Kolme meest peetakse Läti oligarhideks. Läti politoloogi Veiko Spolitise sõnul on avalikkuses suur pahameel parlamendi käitumise pärast.